Pistipsescu câ steaua armânamiei easti shi steaua a limbâljei a ei: cara s-acâkiseascâ minarea modernâ a banâlei, cari caftâ dishcljideari, sensuri shi seamni nali, tsi va s-li lomu ditu limbili evropeani shi maxusu neolatini, shi cara s-u lucreadzâ cafi unu di noi aestâ limbâ cu hãrli a ei, tsi vidzumu câ nu suntu putsâni, armânamea ari yinâtoru shi nu va skearâ. Tuts shtimu câ limba shi cultura criscutâ tu aestâ limbâ nâ da identitatea, s-nu n-aspâremu di alâxirili a kirolui, câ shi limba prindi s-u adâvdzemu cu nali zboarâ, aclo iu u caftâ civilizatsia, ashi cumu portul shi arada a casilor li alâximu. Altâ turlii, va s-bânãmu ca tu unâ insulâ, ca tu unâ rezervatsii tsi nu poati s-creascâ ti etili tsi yinu.